УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета Универзитета у Београду од 04.07.2024. године изабрани смо у Комисију за припрему извештаја о кандидатима пријављеним на конкурс за избор ДОЦЕНТА за ужу научну област ПРЕДШКОЛСКА ПЕДАГОГИЈА на Одељењу за педагогију и андрагогију са пуним радним временом на одређено време од пет година. На конкурс објављен на сајту Филозофског факултета, сајту Универзитета у Београду и у огласним новинама НСЗ „Послови“ бр. 1100-1101, од 17.07.2024. године, пријавио се један кандидат – др Драгана Пурешевић, асистент на Одељењу за педагогију и андрагогију Филозофског факултета Универзитета у Београду. Након проучавања поднете документације и радова кандидата Комисија подноси Изборном већу Филозофског факултета следећи

**И З В Е Ш Т А Ј**

**Подаци о кандидату**

Драгана Пурешевић рођена је у Шапцу 1992. године. Завршила је основне академске студије педагогије на Филозофском факултету Универзитета у Београду 2015. године. Мастер академске студије на Филозофском факултету Универзитета у Београду завршила је 2016. године, одбраном мастер рада на тему „Учешће деце у колаборативној евалуацији програма“ под менторством проф. др Драгане Павловић Бренеселовић. Исте године уписала је докторске академске студије на Одељењу за педагогију и андрагогију Филозофског факултета Универзитета у Београду и успешно је положила све испите предвиђене студијским програмом са просечном оценом 9.83. Докторску дисертацију на тему „Партиципативни приступ евалуацији програма предшколског васпитања и образовања“, под менторством проф. др Живке Крњаја, одбранила je 2024. године.

Током основних, мастер и докторских студија педагогије била је стипендиста Министарства просвете, науке и технолошког развоја. Звање истраживача-приправника добила је 2018. године на Филозофском факултету Универзитета у Београду. Од 2017. до 2019. године ангажована је као демонстратор у настави, на предметима: Предшколска педагогија, Системи и програми предшколског васпитања и Професионалне вештине (основне академске студије педагогије) и Образовна политика у предшколском васпитању и образовању (мастер академске студије педагогије). Од 2019. године запослена је на Филозофском факултету Универзитета у Београду као асистент на предметима Катедре за предшколску педагогију, а у звање асистента реизабрана је 2022. године.

Др Драгана Пурешевић је асистент на студијским предметима из области Предшколске педагогије на основним и мастер академским студијама педагогије на Одељењу за педагогију и андрагогију Филозофског факултета Универзитета у Београду (шест обавезних и три изборна предмета на основним студијама и два изборна предмета на мастер студијама). У настави на предметима на којима је ангажована као асистент доприноси учешћем у осмишљавању и увођењу нових наставних метода, иновирању предиспитних обавеза студената и пружању подршке студентима у квалитетној реализацији задатака, као и у превођењу и припремању нових материјала за потребе наставе у складу са савременим тенденцијама у области предшколске педагогије. Просечна оцена добијена приликом студентске евалуације педагошког рада у последње две године (након последњег избора у звање) је 4,76.

За потребе избора у звање доцента одржала је приступно предавање 16.10.2024. године, на тему „Зашто јавно предшколско васпитање и образовање – различите перспективе“. Према квалитету припреме, структури и квалитету садржаја, као и дидактичко-методичком аспекту извођења, комисија је предавање оценила оценом 5.

**Учешће у научним пројектима**

У свом досадашњем раду учествовала је као истраживач у више научно истраживачких пројеката: Калеидоскоп: диверсификација облика и програма предшколског васпитања и образовања - Институт за педагогију и андрагогију, Министарство просвете науке и технолошког развоја РС и UNICEF (2015); Модели процењивања и стратегије унапређивања квалитета у образовању - Институт за педагогију и андрагогију Филозофског факултета у Београду, финансиран од стране Министарства просвете, науке и технолошког развоја РС (2017-2019); Пилотирање Oснова програма предшколског васпитања и образовања „Године узлета“ - Институт за педагогију и андрагогију Филозофског факултета Универзитета у Београду, Министарство просвете, науке и технолошког развоја РС, Завод за унапређивање образовања и васпитања, UNICEF (2016-2018); Праћење квалитета укључивања деце са сметњама у развоју у систем предшколског васпитања и образовања - Институт за педагогију и андрагогију Филозофског факултета у Београду, Министарство просвете науке и технолошког развоја РС, UNICEF (2018);Развијање система тренинга, менторства и хоризонталног учења за јачање капацитета у примени Основа програма ПВО ,,Године узлета“ (ПЛУС) - Институт за педагогију и андрагогију Филозофског факултета Универзитета у Београду, Завод за унапређивање образовања и васпитања, Министарство просвете, науке и технолошког развоја РС и UNICEF, уз подршку Светске банке (2019-2022); Реформа система предшколског васпитања и образовања у Србији (Support to Preschool Education Reform – SUPER) - Particip и Министарство просвете, науке и технолошког развоја РС уз финансијску подршку ЕУ (2019-2021); Човек и друштво у време кризе - Филозофски факултет Универзитета у Београду (2020-2021).

**Објављени научни радови**

Др Драгана Пурешевић је до сада објавила укупно 11 радова, самостално и у коауторству, од тога два рада у категорији М23; један рад у категорији М14; један рад у категорији М44; један рад у категорији 51; шест радова у категорији М63.

У докторској дисертацији др Драгане Пурешевић „Партиципативни приступ евалуацији програма предшколског васпитања и образовања“, полазећи од посмодернистичке теорије и постструктурализма у разумевању образовног програма и евалуације програма, сагледана је евалуација програма као усклађена са оријентацијом образовног програма и критички су анализирани различити теоријски и примењени модели евалуације, са посебним освртом на партиципативни приступ евалуацији програма. Кроз евалуативно истраживање и метод мета - анализе испитан је модел евалуације у пројекту ,,Пилотирање нацрта Основа програма предшколског васпитања и образовања – Године узлета“, са циљем процене партиципативности коришћеног модела. Поред ове специфичне функције генерисаних категорија из мета-анализе, као што су контекстуалност, рефлексивност, односи моћи и виешерспективност, препознат је њихов потенцијал за процену партиципативности и других модела евалуације програма. Узимајући у обзир актуелност предмета истраживања као и коришћен истраживачки приступ, апстраховане су смернице за примену партиципативног приступа евалуацији програма предшколског васпитања и образовања, чиме ова докторска дисертација представља значајан допринос теорији и пракси у предшколској педагогији.

Др Драгана Пурешевић до сада је објавила неколико научних радова у националним часописима и тематским зборницима. Самостално је објавила један научни рад у националном часопису (М51) – Успон и(или) пад Беби ПИСА тестирања (Настава и васпитање, 2020, 69(2), 117-132) и један рад у тематском зборнику водећег националног значаја (М44) - Онлајн вртић у време кризе – перспектива родитеља (Образовање у време ковид кризе – где смо и куда даље, 2021, 133-150. Београд: Филозофски факултет). Др Драгана Пурешевић објавила је у коауторству са проф. др Живком Крњаја рад у тематском зборнику међународног значаја (М14) - Participatory evaluation in education for sustainable development (Quality of education: Global development goals and local strategies, 2019, pp. 187-202, Institute for Pedagogy and Andragogy, Faculty of Philosophy and Department of Social Work and Social Pedagogy, Centre for Innovation in the Early Years, Ghent University) и два рада у часопису националног значаја (М23) у коауторству са др Невеном Митранић - Making sense: digital kindergarten during COVID-19 lockdown (Teaching and education, 2023, 72(1), 27-4) и коауторству са проф. др Лидијом Мишкељин - ,,Потребно је цело село...“– Обликовање предшколског васпитања и образовања у Србији кроз приступе међународних организација (Социологија, 2024, 66(3), 451-474).

У раду Успон и(или) пад Беби ПИСА тестирања (Настава и васпитање, 2020, 69(2), 117-132) категорије М51, полази се од неолибералног приступа образовању и разматрања како тестолошки приступ евалуацији утиче на обликовање глобалне образовне политике и праксе. У фокусу рада је најновији глобални неолиберални тренд који долази из OECD мреже стандардизованог тестирања – ИЕЛС студија популарно названa ,,Беби ПИСА“. Покретање ове студије изазвало је велики број критичких реакција стручњака у пољу предшколског васпитања и образовања упућеним ,,Беби ПИСА“ тестирању. У раду је проблематизовано питање, шта нам неолиберализам доноси стандардизацијом образовања, чиме се отвара простор за дискусију о другачијим приступима образовању као и евалуацији у образовању. У овом раду се истичу ограничења једнообразности наспрам различитости чија васпитно-образовна вредност лежи у ,,етици сусрета".

У раду Making sense: digital kindergarten during COVID-19 lockdown (Teaching and education, 2023, 72(1), 27-4) категорије М23, у коауторству са др Невеном Митранић, разматра се период изолације током пандемије COVID-19 и промене које су настале у образовању, са акцентом на дигитално учење у вртићима. У фокусу овог рада је перспектива деце предшколског узраста у периоду изолације, кроз мапирање искустава дигиталног учења у вртићу током 52 дана затварања предшколских установа. У истраживању је учествовало тринаесторо деце из различитих делова Србије, у улози коистраживача. Деца су консултована око конкретних тема као што у су активности које су реализоване у периоду изолације, те начина на који је дигитално окружење утицало на успостављање односа са вршњацима и васпитачима. Истраживање је спроведено са намером да се испита смисленост и релевантност дигиталног учења не само за децу већ и за све актере образовања у периоду изолације.

У раду ,,Потребно је цело село...“– Обликовање предшколског васпитања и образовања у Србији кроз приступе међународних организација (Социологија, 2024, 66(3), 451-474), категорије М23, у коауторству са проф. др Лидијом Мишкељин, разматра се предшколско васпитање и образовање, као део система образовања, уграђено у сложене друштвене, културне и политичке системе. С тим у вези, међународна политика као и начин размене информација и промовисања решења кроз документа међународних организација (ЕУ, OECD, Светска банка, UNICEF, УНЕСКО, Т20/Г20) обликују уверења и конструишу разумевање сврхе и функције предшколског васпитања и образовања. Вођени питањима сврхе и вредности у предшколском васпитању и образовању, у раду се анализирају приступи међународних организација у документима која се баве одређењем функције предшколског васпитања и образовања. Кроз анализу наратива образовне политике, тачније стратешких докумената образовне политике у Србији, приказан је приступ инклузивности и јавно-приватном партнерству у предшколском васпитању и образовању.

Поред радова објављених у научним часописима др Драгана Пурешевић има већи број научних радова у зборницима са националних научних скупова објављених у целости: Дијалог као ВАСпитање данас, Филозофски факултет Универзитета у Београду, ИПА и Педагошко друштво Србије (2017), Зашто, како и шта ако – могућности примене импакт евалуације у образовној политици, Филозофски факултет Универзитета у Београду, ИПА и Педагошко друштво Србије (2019), Партиципација педагога у промени културе дечјег вртића, Филозофски факултет Универзитета у Београду, ИПА и Педагошко друштво Србије (2020), Компетентност педагога у доба кризе, Филозофски факултет Универзитета у Београду, ИПА и Педагошко друштво Србије (2021), Није ствар у томе шта је већ шта може постати – изгубљене могућности и могуће прилике, Филозофски факултет Универзитета у Београду, ИПА и Педагошко друштво Србије (2022), Два наратива докумената међународних организација која обликују предшколско васпитање и образовање, Филозофски факултет Универзитета у Београду, ИПА и Педагошко друштво Србије (2023).

У раду са националног научног скупа Компетентност педагога у доба кризе (Васпитање и образовање у дигиталном окружењу, 2021, 239-246. Београд: Институт за педагогију и андрагогију Филозофског факултета), категорије М63, у коауторству са др Невеном Митранић, разматра се компетентност педагога у доба кризе, односно нужни ослонци професионалног деловања и могућности јачања компетентности педагога у кризним ситуацијама. На основу прегледа релевантне литературе издвојена су четири „стуба“ компетентности педагога у доба кризе – заједништво, етичност, конструктивност и проактивност. У разматрању могућности јачања компетентности педагога, анализиран је процес настајања „Ризнице заједничких игара за децу и одрасле“, коју су заједно креирали студенти педагогије и наставници Катедре за предшколску педагогију у периоду ванредног стања и наставе „на даљину“, чиме се скреће пажња на компетентност као системско, контекстуално и релационо питање.

Објављене радове др Драгана Пурешевић карактерише настојање да се савремена теоријска схватања у подручју предшколске педагогије примене на разумевање контекста наше васпитно-образовне праксе, као и испробавање иновативних квалитативних методолошких поступака у предшколском васпитању и образовању код нас, чиме се отварају нове могућности научно-истраживачког рада у пољу предшколске педагогије.

**Професионални и друштвени ангажман**

Кандидат др Драгана Пурешевић има вишегодишњег учешће у организационом одбору научног скупа Сусрети педагога, чији је носилац Одељење за педагогију и андрагогију Филозофског факултета Универзитета у Београду. У периоду од 2017-2024. године била је члан организационих одбора 6 националних и 2 међународне конференције, као и члан програмског одбора једне међународне конференције. Активно је учествовала у организацији обележавања 125 година Катедре за педагогију и 35 година Института за педагогију и андрагогију Филозофског факултета Универзитета у Београду. Заједно са студентима учествује у јавним промоцијама Филозофског факултета, а у последњих годину дана својим активностима доприноси реализацији „Фестивала науке“ и ,,Научног пикника“. Члан је Тима за координацију основних академских студија у циљу унапређивања студијског програма, као и Одељенске Комисије за обезбеђивање квалитета и самовредновање.

Др Драгана Пурешевић је члан домаћих и међународних професионалних организација и удружења: Педагошко друштво Србије, ESREA, ЕдуЛаб Института за филозофију и друштвену теорију Универзитета у Београду, Друштво истраживача у образовању у Србији: ДИОС.

Кроз досадашњи научно истраживачки рад др Драгане Пурешевић уочљив је потенцијал за остваривање доприноса предшколској педагогији као научној дисциплини и наставном подручју, као и потенцијал за допринос осавремењивању студија педагогије у целини и допринос дугој традицији интеграције теорије и праксе у приступу предшколском васпитању и образовању у Србији.

**Имајући у виду квалитет и резултате у научно-истраживачком раду и настави, као и стручни ангажман у промоцији педагогије као науке, сматрамо да др Драгана Пурешевић испуњава све услове и слободни смо да предложимо Изборном већу Филозофског факултета да др Драгану Пурешевић изабере у звање доцента за ужу научну област ПРЕДШКОЛСКА ПЕДАГОГИЈА.**

Београд, 17. 10. 2024. године Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Живка Крњаја, редовни професор

Филозофски факултет Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Лидија Мишкељин, ванредни професор

Филозофски факултет Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасмина Клеменовић, редовни професор

Филозофски факултет Универзитет у Новом Саду